Шыбзыхъуэ Азэмэт-Джэрий Iэюб и къуэр
Къэбэрдей-Балъкъэрым и щIэныгъэм 2021 гъэм щIышылэм и 18-м хэщIыныгъэ ин игъуэтащ. Дунейм ехыжащ КъБКъУ-м егъэджэныгъэ-гъэсэныгъэ лэжьыгъэмкIэ и проректору щыта (1991 — 2012), кафедрэм и унафэщI, профессор, физико-математикэ щIэныгъэхэм я доктор Шыбзыхъуэ Азэмэт-Джэрий Iэюб и къуэр. IэщIагъэлI щыпкъэр УФ-м, КъБАССР-м щIэныгъэмкIэ, цIыхухэм щIэныгъэ нэхъыщхьэ етынымкIэ щIыхь зиIэ и лэжьакIуэт, Къэбэрдей-Балъкэр Республикэм щIэныгъэмрэ техникэмкIэ и Къэрал саугъэтым, Кавказ Ищхъэрэм и школ нэхъыщхьэхэм я щIэныгъэ центрым и саугъэтым я лауреатт.
Шыбзыхъуэ Азэмэт-Джэрий КъБКъУ-м и тхыдэм лъэужь IупщI къыщигъэнащ. Абы къыхилъхьа жэрдэмыр и лъабжьэу икIи и унафэм щIэту университетыр хуэкIуауэ щытащ Iыхьэ зыбжанэу зэщхьэщыха егъэджэныгъэм (бакалаврхэр, IэщIагъэлIхэр, магистрхэр зэпэщхьэхуэу гъэхьэзырыным). Апхуэдэ Iуэху зехьэкIэм зыщиубгъуауэ щытащ университетым и къудамэ псоми. Абыхэм къыщызэIуахащ IэщIагъэщIэхэмрэ унэтIыныгъэщIэхэмрэ щыхурагъаджэхэр, электроникэ, микроэлектроникэ IэнатIэхэм епхахэри хэту.
ЕджапIэ нэхъыщхьэм щекIуэкI лэжьыгъэр къызыхуэтыншэу къызэгъэпэщынымкIэ зэфIэкI лъагэ зыбгъэдэлъа IэщIагъэлIым и Iуэху зехьэкIэ мардэхэр нэгъуэщI щIыналъэхэм щызэлъэщIысат. А унэтIыныгъэм абы хилъхьа технологиемрэ методикэмрэ пщIэшхуэ ноби щиIэщ щIэныгъэ дунейм, академие зэгухьэныгъэхэми гулъытэ хэха щыхуащI.
Профессор Шыбзыхъуэ Азэмэт-Джэрий и гуащIэшхуэ ирихьэлIащ щIэныгъэ-педагогикэ IэщIагъэлIхэр щIыналъэм хуэгъэхьэзырыным. Шыбзыхъуэр илъэс куэдкIэ и унафэщIу щытащ «физикэмрэ наноструктурэхэм я технологиемрэ», «атомнэ, молекулярнэ физикэ» IэщIагъэхэмкIэ кандидат, доктор лэжьыгъэхэр щыпхагъэкI диссертацэ советым. Шыбзыхъуэр куэдрэ ирагъэблагъэрт щIыналъэпсо, къэралпсо, дунейпсо щIэныгъэ симпозиумхэм, конференцхэм, нэгъуэщI зэхуэс инхэм. Абыхэм я утыку IэщIагъэлI къызэрымыкIуэм щиIуатэрт зэIущIэм хэтхэр зыгъэпIейтей IуэхугъуэхэмкIэ езым иIэ еплъыкIэхэр.
Физикэ щIэныгъэм и унэтIыныгъэ зэмылIэужьыгъуэхэм цIэрыIуэ щыхъуа къэхутэныгъэ купщIафIэ куэд и къалэмыпэм къыпыкIащ Шыбзыхъуэм. Абыхэм яхэтщ тхылъ щхьэхуэу къыдэкIахэри, щIэныгъэ журналхэм, газетхэм къытехуахэри. А тхыгъэхэм ящыщ куэд ноби къагъэсэбэп физикэ щIэныгъэм зи IэщIагъэкIэ епха лэжьакIуэхэм.
Акъыл куурэ гупсысэ шэщIакIэ Тхьэр зыхуэупса цIыху щыпкъэт Шыбзыхъуэ Азэмэт-Джэрий. Зи псалъэм тебгъуэтэж, зэхэщIыкI лъагэ зыбгъэдэлъ адыгэлIыр и IэнатIэм хьэлэлу, жэуаплыныгъэ зыхищIэу пэрытт, университетым щекIуэкI лэжьыгъэ псори тэрэз зэрищIыным хущIэкъуу. Пэжыгъэмрэ захуагъэмрэ япэ изыгъэщхэми ящыщт Азэмэт-Джэрий.
Апхуэдэ зэфIэкI лъагэхэр зиIа, щIэныгъэ куурэ цIыхугъэ инрэ зыбгъэдэлъа Шыбзыхъуэ Азэмэт-Джэрий пщIэшхуэ къыхуащIырт къыдэлажьэхэми, иригъаджэхэми, зыцIыхуу щыта куэдми, Урысей Федерацэм и щIэныгъэ IэнатIэм и унафэщIхэми.
Дахуогузавэ абы къыщIэна унагъуэм, я гуауэр псэкIэ зыхэтщIэу. ЛэжьэгъуфIу, унафэщI щыпкъэу, ныбжьэгъуфIу диIа Шыбзыхъуэ Азэмэт-Джэрий Iэюб и къуэм и фэеплъыр куэдрэ дигу илъынущ.
КъБКъУ-м и лэжьакIуэхэр.
